“ป้าเดย์ ฟรีแมน” คืนชีพโชว์ลิปซิงค์ในตำนาน สะกดโซเชียลทั้งรุ่นเก่าและใหม่

ยังจำกันได้ไหมกับ “เดย์ ฟรีแมน” หรือที่แฟน ๆ รู้จักกันดีในชื่อ ป้าเดย์ นางโชว์รุ่นใหญ่ผู้เคยสร้างตำนานลิปซิงค์บทเพลงของซูเปอร์สตาร์ระดับโลก Mariah Carey จนกลายเป็นไอคอนของเมืองไทยเมื่อกว่า 20 ปีก่อน ล่าสุดเธอกลับมาอีกครั้ง พร้อมคลิปโชว์ที่ทำเอาแฟนเพลงทั้งรุ่นเก่าและรุ่นใหม่ฮือฮากันทั้งโซเชียล

ในเพจ “อารยาอิสรีย์ เอกอุชุกร ป้าเดย์ ฟรีแมน” เจ้าตัวได้ปล่อยคลิปลิปซิงค์เพลงดัง Without You ของ Mariah Carey ที่มียอดวิวในยูทูบกว่า 520 ล้านครั้ง โดยป้าเดย์มาในลุค “ดีวาสุดแซ่บ” ผมบรอนซ์ทองสลวย พร้อมเมกอัพเป๊ะทุกองศา เรียกได้ว่าถอดแบบต้นฉบับมาแทบทุกเม็ด

ป้าเดย์ยังโพสต์ขอบคุณผู้สนับสนุนที่ช่วยสร้างสรรค์ความอลังการในครั้งนี้ “ขอขอบคุณ ไจ๋ ซีร่า Sira Siravitch Kamonworawut สำหรับวิกและชุดสวย ๆ รวมถึง ดร.แขก ณรงค์ อนุรักษ์ ที่ทำให้ได้กลับมาสวมบทเป็น Mariah อีกครั้ง” เธอกล่าวด้วยความซาบซึ้งใจ

ป้าเดย์เปิดใจในโพสต์ว่า “กว่า 20 ปีมาแล้วที่ยังไม่เคยลืมความทรงจำการลิปซิงค์ Mariah Carey โดยเฉพาะเพลง Without You ที่เป็นเสมือนเพลงหากินในยุคนั้น ทุกคนยกให้เป็นตำนาน และวันนี้ก็ขอถวายการแสดงนี้ให้แม่หมีตัวจริง ก่อนจะบินมาไทยสร้างปรากฏการณ์คอนเสิร์ตใหญ่”

คำพูดดังกล่าวยิ่งทำให้แฟน ๆ ตื่นเต้น เพราะ Mariah Carey กำลังเตรียมจัดคอนเสิร์ต “Mariah Carey – The Celebration of MIMI : Live in Bangkok” วันที่ 11 ตุลาคม 2568 ณ อิมแพ็ค เมืองทองธานี ซึ่งถือเป็นการกลับมาเยือนเมืองไทยในรอบหลายปี

สำหรับคอเพลงและสายโชว์ ไม่มีใครไม่รู้จัก “ป้าเดย์ ฟรีแมน” เธอคือนักแสดงคาบาเรต์และนางโชว์ผู้บุกเบิกการนำเพลงดีว่าระดับโลกมาลิปซิงค์ในผับและโชว์รูมต่าง ๆ สมัย 20-30 ปีก่อน ยุคนั้น Mariah Carey ถือเป็นนักร้องที่ถูกยกให้เป็นตัวแทนของเสียงทรงพลัง และป้าเดย์ก็คือคนที่ถ่ายทอดบทบาทนั้นได้อย่างถึงแก่น จนกลายเป็น “ลายเซ็น” ของเธอ

ครั้งนี้ เมื่อเธอกลับมาในลุคเดิม พร้อมการแสดงที่ทำให้คนดูน้ำตาซึม หลายคนถึงกับคอมเมนต์ว่า “ตำนานกลับมาแล้วจริง ๆ” และ “เจ๊เดย์คือ Mariah เวอร์ชันไทยที่แท้ทรู”

ความพิเศษของโชว์นี้ไม่ได้อยู่แค่การรื้อฟื้นตำนาน แต่ยังเป็นการสร้างบรรยากาศเรียกน้ำย่อยให้กับคอนเสิร์ตใหญ่ของ Mariah Carey ที่กำลังจะจัดขึ้นในไทยอย่างเป็นทางการในเดือนตุลาคมนี้ แฟนเพลงจึงได้ทั้งความบันเทิงและความทรงจำอันอบอุ่นจากการกลับมาของป้าเดย์

การกลับมาของ เจ๊เดย์ฟรีแมน ครั้งนี้ ไม่เพียงแต่ตอกย้ำสถานะความเป็นตำนานของนางโชว์รุ่นใหญ่ แต่ยังเป็นการเชื่อมโยงสองเจเนอเรชันเข้าด้วยกัน ระหว่างตำนานลิปซิงค์เมืองไทยกับตัวจริงเสียงจริงที่จะมาเยือนบ้านเราในเร็ว ๆ นี้ เรียกได้ว่าความตื่นเต้นครั้งนี้ ทั้งฟีลนอสตัลเจีย ทั้งอินเทรนด์ในคราวเดียว